Η **Άννα Καρολίνα Ρετάλη** είναι Διδάκτωρ του Πανεπιστημίου της Οξφόρδης στις Επιστήμες της Αγωγής, με μεταπτυχιακές σπουδές στο Πανεπιστήμιο του Λονδίνου και πτυχιούχος του Τμήματος Φιλοσοφίας, Παιδαγωγικής, Ψυχολογίας του Εθνικού και Καποδιστριακού Πανεπιστημίου Αθηνών (υπότροφος ΙΚΥ).

Είναι Επίκουρη καθηγήτρια στη Μεθοδολογία Έρευνας στις Επιστήμες της Αγωγής στο Παιδαγωγικό Τμήμα Δημοτικής Εκπαίδευσης της Φλώρινας του Πανεπιστημίου Δυτικής Μακεδονίας, διδάσκοντας σε προπτυχιακό και μεταπτυχιακό επίπεδο. Επίσης, είναι Συνεργαζόμενο Επιστημονικό Προσωπικό στη Θεματική Ενότητα «Εκπαιδευτική έρευνα στην πράξη» του Μεταπτυχιακού Προγράμματος Σπουδών «Επιστήμες της Αγωγής» στο Ελληνικό Ανοικτό Πανεπιστήμιο.

Έχει διδάξει Μεθοδολογία εκπαιδευτικής έρευνας σε φοιτητές/τριες προπτυχιακού και μεταπτυχιακού επιπέδου του Εθνικού και Καποδιστριακού Πανεπιστημίου Αθηνών, του Ελληνικού Ανοικτού Πανεπιστημίου και του Ανοικτού Πανεπιστημίου Κύπρου και ως βοηθός καθηγητή σε υποψήφιους διδάκτορες και μεταπτυχιακούς φοιτητές του τμήματος Εκπαίδευσης του Πανεπιστημίου της Οξφόρδης. Έχει διοργανώσει σεμινάρια και εργαστηριακά μαθήματα σχετικά με τον σχεδιασμό, τη διεξαγωγή, την ανάλυση και τη συγγραφή εκπαιδευτικής έρευνας και έχει συμμετάσχει σε εθνικά και ευρωπαϊκά ερευνητικά προγράμματα στις Επιστήμες της Αγωγής.

Τα κύρια ερευνητικά ενδιαφέροντά της επικεντρώνονται στην εκπαιδευτική αξιολόγηση, την εκπαιδευτική ψηφιακή ικανότητα, την ακαδημαϊκή αυτοαντίληψη και τη διαπολιτισμική εκπαίδευση. Ειδικότερα, η ερευνητική της δραστηριότητα εστιάζει στο πρόγραμμα OECD PISA, με έμφαση σε παράγοντες που σχετίζονται με την αναγνωστικό εγγραμματισμό των μαθητών/τριών, και σε έρευνες που αξιοποιούν το Ευρωπαϊκό Πλαίσιο για την Ψηφιακή Ικανότητα των Εκπαιδευτικών.

Έχει συμμετάσχει με ανακοινώσεις σε πλήθος διεθνών και εθνικών επιστημονικών συνεδρίων, έχει δημοσιεύσεις σε επιστημονικά περιοδικά, πρακτικά συνεδρίων και συλλογικούς τόμους, και είναι κριτής σε διεθνή επιστημονικά περιοδικά.